På tide å levere – aids 25 år.

For en uke siden kom jeg tilbake fra den 16. internasjonale aids konferansen i Toronto, Canada. Tittelen på konferansen var ”Time to deliver” – ”På tide å levere”. Aidsviruset har i år vært kjent i 25 år. 38,6 millioner mennesker lever nå med Hiv. FN regner med at bare i fjor ble nye 5 millioner mennesker infiserte. Landene i Afrika sør for Sahara er særlig rammet. 15 millioner barn under 18 år har mistet en eller begge av foreldrene av aids, 80 % av dem bor i sub- Sahara. 2,3 millioner barn har selv viruset. At barn i stor skala får viruset er en forholdsvis ny trend. I de mest rammede landene er katastrofen allerede et faktum. Store deler av den voksne befolkningen er smittet eller døde, barn er overlatt til besteforeldre eller til seg selv. I Toronto deltok representanter for en gigantisk sammenslutning av slike afrikanske bestemødre. Jeg bodde på samme hotell som dem, 60-70 –80 år gamle fargerike damer. De utgjør sosialsystemet i mange lokalsamfunn. Alle tenker de på en ting. Hva skjer når jeg dør?  Hva da med barna? 

Sykepersonale og leger er, som alle andre grupper, smittet. Det utgjør i seg selv et kjempeproblem. Behovet for nye sykepleiere i Afrika er enormt. 1500 kirkeledere og ledere i andre trosbaserte organisasjoner i Afrika er med i en organisasjon for hiv smittede. De var sterkt representert i Toronto. Tallet sier noe av omfanget. For det er bare en del som orker eller tør å stå åpent fram. 

50% av de som nå smittes er kvinner Viruset brer seg med voldsom fart i tidligere Sovjetunionen og Kina. Som vanlig ved epidemier rammes de vanskeligstilte verst både av sykdommen og av manglende behandling: fattige, innvandrere, urbefolkninger, menn som har sex med menn, prostituerte og sprøytenarkomane. I tillegg altså til barn. Peter Piot, direktør i UNAIDS, kaller AIDS en pandemi, en trussel mot menneskeheten på linje med global oppvarming eller kjernefysisk spredning.

24000 delegater deltok på konferansen i Tornto. De kom fra alle verdenshjørner, i tillegg til flere tusen journalister. Vi snakker om et av verdens mest globaliserte problemer. Hiv/aids er rapportert i alle land. Programmet var omfattende. Hele tre bøker, hver på tykkelse med en telefonkatalog, beskrev foredragene og sesjonene. Det var alt fra en rekke spesialiserte medisinske sesjoner om behandling av hiv smittede, virusbekjempelse, utvikling av preventiver og forebygging til store mønstringer om stigmatisering av hiv smittede, om tiltak for foreldreløse barn pga aids, politiske implikasjoner ved aids med mer. Fra Norge deltok ca 70 personer. Selv representerte jeg Den norske kirke.

HKH Mette Marit deltok sammen med andre celebriteter, som Bill Clinton, Melinda og Bill Gates og skuespiller Richard Gere, sammen med helseministere, toppfolk fra FN systemet og hundretalls av organisasjoner som bekjemper aids. Hyggelig var det å registrere at kronprinsessen framstod med stor tyngde, mye kunnskap og stor innlevelse. Jeg er ikke spesielt royalt anlagt, men jeg var stolt! Vi er heldige som har et kronprinspar som arbeider med så viktige spørsmål. Hun er med på å sette dagsorden, og hun er med på å bekjempe fordommer.

Selv deltok jeg, i tillegg til hovedkonferansen, på en tre dagers forkonferanse sammen med trosbaserte organisasjoner som arbeider mot aids. Muslimer, hinduer, buddhister og en rekke forskjellige retninger blant kristne (ortodokse, katolske, protestantiske) forsøker å finne sammen i kampen mot hiv/aids. Den store konferansen hadde da også flere viktige diskusjoner om hiv/aids og religion. Tidligere biskop i Oslo, Gunnar Stålsett, som var en av lederne for hoved- konferansen, hadde jobbet hardt for å få med denne dimensjonen. Det er viktig fordi kirkene er uvurderlige i mange fattige lands helse- og skolearbeid, og kanskje like viktig;  i holdningsskapende arbeid. I enkelte land i Afrika er det omtrent bare kirker som har arbeid for fattigfolk på landsbygda. Religionene kan være de eneste som har et oppegående nettverk og organisasjon mange steder. Samtidig oppfattes religionene med rette som dobbelte i sitt budskap. Religionene kan også være langt framme i å spre fordommer og frykt ved f.eks å uttale at aids er Guds straffedom over et syndig liv. Det var jo også den første reaksjonen til en del kristne i Norge for 25 år siden. Samtidig var Kirkens Bymisjon i Norge en pioner i å skape tiltak for og sammen med hiv smittede. Aksept i Oslo er et eksempel på det. Bare navnet bringer bud om hva senteret arbeider med.  Men mange trossamfunn er svært lite flinke til å snakke åpent og sant om seksualitet, prevensjon og kjønnsroller, for å si det forsiktig. Det er et hinder i smitteforebyggende arbeid hvor åpenhet, informasjon og sann tale om alle former for sex er en forutsetning. Kultur og religion kan bidra til at hiv-smittede støtes ut av samfunnet. Stigmatisering er en av sykdommens verste konsekvenser. Det gjør selvfølgelig belastningen ved sykdommen langt større.  I tillegg fører det til at mange lar være å teste seg om de er smittet. De ønsker ikke å vite om de har hiv. Det igjen fører til ny smitte. 

HIV er som kjent egentlig ikke særlig smittsomt. Viruset kan overføres, i all hovedsak, gjennom sex uten kondom, blodoverføring/sprøyter og fødsel. En kan klemme, kysse, være sammen med en som er smittet av hiv så mye en vil uten at det er forbundet med noe risiko. Men nettopp det at sex er en viktig smittekilde gjør sykdommen spesiell. Sex som skal uttrykke den dypeste nærhet, som dypest sett kan gi liv, kan spre død. Det er et paradoks. Epidemien berører menneskeheten på sitt mest private område. Et område som i svært mange land er tabuisert, noe en ikke lett snakker åpent om. 

Avholdenhet, trofasthet og kondombruk (abstinence, be faithful, condoms – ABC) er det klassiske grepet for å forhindre Hiv. Det har vist seg å være utilstrekkelig. Mange menn vil ikke bruke kondom. Det er heller ikke lett tilgjengelig mange steder. Svært mange kvinner har fått viruset gjennom at mannen ikke har vært trofast eller ved voldtekt i eller utenfor hjemmet. 

Mange kvinner har erfart:  ”Jeg var avholdende inntil jeg giftet meg, jeg var trofast, likevel har jeg Hiv”. På konferansen ble det gjentatt og gjentatt at den eneste løsningen er at kvinner selv får kontroll over egen seksualitet. Kvinnen er løsningen. Det forskes derfor intensivt på  prevensjonsmidler kvinner kan bruke og kontrollere selv, såkalte mikrobicider,  forskerne prøver å utvikle en krem som brukes i skjeden før en har sex som vil hindre viruset, men det forskes også på tabletter som kan tas etter sex. Men enda viktigere er det å bekjempe den ufattelige vold og overgrep kvinner verden over utsettes for av menn. Mannsrollen er et hovedproblem i epidemien. 

Det forskes også på  behandling av Hiv/Aids. Det er langt fram til en helbredende vaksine.

Men en kan i dag leve lenge med Hiv. Problemet er at medisinene er dyre. Og en forutsetning for at de skal virke er at en spiser sunn mat. Når en vet at de fleste smittede lever i fattige land, hvor mange knapt nok har råd til mat, skjønner en at dette også i dyp grad berører vår tids største moralske katastrofe; den ufattelig skjevfordelingen av rikdom på kloden. Spørsmålet blir ikke gjort lettere ved at de gigantiske selskapene i farmasøytindustrien hindrer salg av billige medisiner.

Slik sett berører hiv/aids en vifte av ulike og utfordrende spørsmål: seksualitet, kjønnsroller, stigmatisering, business og politikk. Det berører også vårt menneskesyn og våre holdninger.  Er det slik at vi dypest sett tenker at noen mennesker er mindre verdt enn andre? 

”Time to deliver”  var budskapet på konferansen; det er på tide med nye holdninger, penger, handling, åpenhet, omsorg, behandling, forskning. Tydeligst for meg ble det i møte med Elisabeth. En nydelig kvinne fra Pretoria jeg ble kjent med. Hun jobber med ungdom i en kirkelig organisasjon, setter i gang samtaler om kondombruk og holdninger. Sør Afrika er av landene som er verst rammet, og som har en regjering som fullstendig ignorerer problemet. Hun er selv smittet av sin mann, som døde for noen få år siden av aids. Hennes datter på 12 ble smittet gjennom fødselen, hun viste ikke den gang at hun selv var smittet. ”Datteren min vet ikke om det ennå”, fortalte hun ved lunchen en dag. ”Men nå må jeg fortelle henne det”. Når jeg kommer hjem”. 

Jeg har selv et barn på omtrent samme alder. Jeg ante litt av hennes smerte. Det er virkelig ”Time to deliver”!

